ASIMAR เซ็ง กำไรQ1ลดลง28% หลังรายได้ซ่อมเรือหด–ต้นทุนทางการเงินพุ่ง
ASIMAR เซ็ง กำไร Q1 ลดลง 28.44% มาที่ 4.06 ลบ. จากปีก่อนมีกำไร 5.67 ลบ.หลังรายได้งานซ่อมเรือลดลง–ต้นทุนทางการเงินพุ่ง
15 พ.ค. 2560

บริษัท เอเชียน มารีน เซอร์วิสส์ จำกัด (มหาชน) หรือ ASIMAR รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) ดังนี้

โดยผลการดำเนินงานช่วงดังกล่าวมีกำไรลดลง เนื่องจากรายได้งานซ่อมเรือลดลง จากแนวโน้มเศรษฐกิจยังคงชะลอตัว ลูกค้าควบคุมงบประมาณการซ่อมเรือ ทำให้มูลค่าการซ่อมเรือต่อลำลดลง และเกิดการแข่งขันสูงขึ้นระหว่างอู่เรือ ทั้งด้านราคาและการให้เงื่อนไขการชำระเงิน
ขณะที่บริษัทมีต้นทุนในการรับจ้างเพิ่มขึ้น 30.62 ล้านบาท ส่วนใหญ่เกิดจากต้นทุนวัตถุดิบ และต้นทุนค่าแรงที่สูงขึ้น ทั้งนี้บริษัทมรค่าใช้จ่ายในการขายลดลง 0.83 ล้านบาท ส่วนค่าใช้จ่ายในการบริหารเพิ่มขึ้น 0.28 ล้านบาท
ส่วนต้นทุนทางการเงินเพิ่มขึ้น 1.24 ล้านบาท เนื่องจากมีภาระดอกเบี้ยจากการกู้ยืมเงินระยะยาวจากสถาบันการเงิน เพื่อการลงทุนขยายสาขาอู่ที่จังหวัดสุราษฎร์ธานี เงินกู้ยืมระยะสั้น และเจ้าหนี้ทรัสต์รีซีทเพิ่มขึ้นเพื่อหมุนเวียนใช้ในกิจการ โดนเจ้าหนี้ทรัสต์รีซีททั้งหมดเป็นของงานโครงการต่อเรือ ทำให้บริษัทมีภาระการจ่ายดอกเบี้ยเพิ่มขึ้น